Na temelju članka 4. Pravilnika o kriterijima, mjerilima i postupku dodjele prostora u vlasništvu Općine Vladislavci na uporabu udrugama („Službeni glasnik“ Općine Vladislavci br. 06/17) Općinski načelnik Općine Vladislavci dana 28. veljače 2020. godine, donosi

**ODLUKU**

**o raspisivanju javnog natječaja za dodjelu prostora u vlasništvu Općine Vladislavci**

 **na uporabu udrugama**

**Članak 1.**

Raspisuje se javni natječaj za dodjelu prostora u vlasništvu Općine Vladislavci na uporabu udrugama (dalje, skraćeno: dodjela prostora), prikupljanjem pisanih prijava u zatvorenim omotnicama, prema tabelarnom prikazu kako slijedi:

|  |  |  |  |  |  |
| --- | --- | --- | --- | --- | --- |
| **R.br.** | **Mjesto i katastarska čestica** | **Ulica i broj** | **Opis prostora i struktura** | **Površina u m2** | **Namjena – područje aktivnosti** |
|  | Vladislavci k.č.br. 819 | Športska 1, Vladislavci | Dom kulture, prostorija u prizemlju  | 50,00 m 2   | Humanitarna pomoć, socijalna pomoć i podrška, preventivno djelovanje, socijalne usluge |

**Članak 2.**

Pravo podnošenja pisane prijave za dodjelu prostora imaju udruge i druge organizacije civilnog društva (u daljnjem tekstu: udruge).

**Članak 3.**

Udruge moraju ispunjavati slijedeće uvjete:

1. udruga mora biti upisana u Registar udruga Republike Hrvatske ili u drugi odgovarajući registar i djelovati na području Općine Vladislavci najmanje jednu godinu prije dana objave javnog natječaja;
2. udruga mora biti upisana u Registar neprofitnih organizacija;
3. udruga mora uredno plaćati doprinose i poreze te druga davanja prema državnom proračunu i proračunu Općine Vladislavci,
4. udruga mora imati organizacijske kapacitete i ljudske resurse za provedbu aktivnosti;
5. udruga mora voditi transparentno financijsko poslovanje;
6. protiv udruge i osobe ovlaštene za zastupanje udruge ne smije se voditi kazneni postupak i odgovorne osoba udruge ne smije biti pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba);
7. aktivnosti udruge moraju se provoditi na području Općine Vladislavci,
8. prijava na natječaj mora sadržavati sve podatke, dokumentaciju i popunjene obrasce određene natječajnom dokumentacijom
9. udruga mora uredno ispunjavati obveze iz svih prethodno sklopljenih ugovora o uporabi općinskog prostora.

**Članak 4.**

Prijava na natječaj mora sadržavati:

1. prijavu na propisanom obrascu,
2. opis dosadašnjeg rada,
3. opis projekta ili programa koji se u poslovnom prostoru planira provoditi,
4. izvadak iz matičnog registra u koji je udruga upisana (ispis internetske stranice);
5. dokaz o upisu u Registar neprofitnih organizacija (ispis internetske stranice RNO-a);
6. presliku statuta, sa svim izmjenama i dopunama;
7. dokaz da nemaju dugovanja prema proračunu Općine Vladislavci ne starija od 30 dana (potvrda Jedinstvenog upravnog odjela Općine Vladislavci,
8. dokaz da pravodobno i u cijelosti ispunjavaju ugovorne obveze preuzete na temelju ugovora o dodjeli bespovratnih sredstava kada su programi i projekti udruga financirani sredstvima iz proračuna Općine Vladislavci (potvrda Jedinstvenog upravnog odjela Općine Vladislavci)
9. dokaz da financijsko poslovanje vode uredno i transparentno, sukladno propisima o računovodstvu neprofitnih organizacija
10. potvrdu Porezne uprave o stanju duga po osnovi javnih davanja o kojima službenu evidenciju vodi Porezna uprava, u izvorniku ne starija od 30 dana od objave javnog natječaja;
11. presliku financijskog izvješća za prethodnu godinu (za obveznike dvojnog knjigovodstva), odnosno odluku o vođenju jednostavnog knjigovodstva i primjeni novčanog računovodstvenog načela donesena od upravljačkog tijela podnositelja prijave s pečatom o zaprimanju nadležnog tijela te presliku knjige prihoda i rashoda za prethodnu godinu (za obveznike jednostavnog knjigovodstva);
12. popis zaposlenih osoba,
13. popis članova i volontera udruge,
14. dokaze o ispunjavaju uvjeta, odnosno ostvarenju kriterija i mjerila za bodovanje prijava sukladno članku 8. ove Odluke,
15. potvrda o nekažnjavanju osobe ovlaštene za zastupanje udruge izdana od nadležnog tijela (ne starija od 30 dana);
16. izjava o nekažnjavanju za udrugu;
17. druge dokaze i dokumentaciju određenu natječajnom dokumentacijom.

Prijava se podnosi isključivo na obrascu koji je sastavni dio natječajne dokumentacije. Obrazac prijave sadrži osnovne podatke o prijavitelju s opisom dosadašnjeg rada i djelovanja te planom aktivnosti u predstojećem razdoblju.

**Članak 5.**

Prijave na natječaj sa dokumentacijom se podnose u zatvorenoj omotnici, s naznakom "Ne otvaraj - Javni natječaj za dodjelu općinskih prostora udrugama" preporučeno poštom ili u pisarnici Općine Vladislavci, K. Tomislava 141, Vladislavci, 31404 Vladislavci.

Rok za podnošenje pisanih prijava je 30 dana od dana objave javnog natječaja na web stranici i oglasnoj ploči Općine Vladislavci.

Obrasci koji su sastavni dio natječajne dokumentacije mogu se preuzeti sa web stranice Općine Vladislavci, [www.opcina-vladislavci.hr](http://www.opcina-vladislavci.hr), te se popunjavanju na računalu ili pisaćem stroju prema uputi navedenoj u natječajnoj dokumentaciji.

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje te ovjerene službenim pečatom udruge.

**Članak 6.**

Prijavitelji čije su prijave podnesene izvan natječajnog roka ili su nepotpune, kao i one koje ne ispunjavaju uvjete iz članka 4. ove Odluke, neće biti uvršteni na Prijedlog liste prvenstva.

**Članak 7.**

Pregled općinskih prostora održat će se dana 23. ožujka 2020. godine u vremenu od 9,00 do 12,00 sati, uz prethodnu najavu najkasnije do 20. ožujka 2020. godine do 15,00 sati, na email. vladislavci.tajnik@gmail.com

**Članak 8.**

Kriteriji i mjerila za bodovanje pristiglih prijava na natječaj za određeni prostor radi provođenja programa i projekata od interesa za opće dobro, su:

 a) Godine aktivnog djelovanja - za svaku godinu aktivnog djelovanja na području Općine .........................1 bod

 b) Broj zaposlenika - do 2.............................................................................................................................. 1 bod

 - od 3 do 6........................................... ........................................................................... 3 boda

 - 7 i više .......................................................................................................................... 5 bodova

c) Broj članova i/ili volontera - do 10............................................................................................................. 1 bod

 - od 10 do 20................................................................................................... 2 boda

 - od 20 do 40 ................................................................................................. 3 boda

 - više od 40...................................................................................................... 4 boda

 d) Neposredan rad s korisnicima usluga - rad s ciljanim skupinama do 20 korisnika ............................. 5 bodova

 - rad s ciljanim skupinama od 21 do 30 korisnika ................... 10 bodova

 - rad s ciljanim skupinama iznad 30 korisnika ......................... 15 bodova

e) Ostvarene financijske potpore za projekte/programe - iz EU ............................................................. 7 bodova

 - iz državnog proračuna .......................................................................................................................... 6 bodova

- iz županijskog proračuna ………………………………………………………………………………….…………………………….. 5 bodova

 - iz proračuna Općine Vladislavci…………. …………………………………….......................................................... 4 boda

 - iz poslovnog sektora............................................................................................................................. 3 boda

- od drugog inozemnog javnog ili privatnog donatora ........................................................................... 2 boda

f) Projektne aktivnosti - projekti i aktivnosti od posebnog interesa za Općinu Vladislavci

 ostvareni u posljednje dvije godine, što ih ocjenjuje povjerenstvo .................................................... 10 bodova

g) Prethodna uporabu prostora - prethodna uredna uporaba istog općinskog prostora ......................... 5 bodova

**Članak 9.**

Na temelju zbroja bodova za svakog prijavitelja Povjerenstvo utvrđuje Prijedlog liste prvenstva za dodjelu općinskog prostora na uporabu.

Ako dva ili više podnositelja zahtjeva imaju jednak broj bodova, prednost na listi prvenstva ima onaj podnositelj koji je ostvario više bodova po kriteriju: 1. neposredan rad s korisnicima usluga; 2. godine aktivnog djelovanja.

**Članak 10.**

Nakon izvršenog bodovanja prijava i utvrđivanja Prijedloga liste prvenstva za dodjelu pojedinog općinskog prostora, Povjerenstvo će, na internetskoj stranici Općine Vladislavci i oglasnoj ploči Općine Vladislavci, javno objaviti Prijedlog liste prvenstva za dodjelu pojedinog općinskog prostora sa brojem bodova.

Na Prijedlog liste prvenstva za dodjelu pojedinog općinskog prostora prijavitelji mogu uložiti prigovor općinskom načelniku, putem pisarnice Općine Vladislavci, zbog redoslijeda na listi reda prvenstva ili zbog neuvrštavanja na listu reda prvenstva iz razloga navedenih u članku 4. ove odluke , u roku 8 dana od dana objavljivanja Prijedloga liste prvenstva. Odluka općinskog načelnika o prigovoru je konačna.

**Članak 11.**

Konačnu listu prvenstva za dodjelu pojedinog općinskog prostora, na prijedlog Povjerenstva, utvrđuje općinski načelnik.

Na temelju Konačne liste iz stavka 1. ovoga članka, Povjerenstvo predlaže općinskom načelniku donošenje Odluke o dodjeli prostora na uporabu koji mora biti javno objavljen na internetskoj stranici Općine Vladislavci.

Općinski načelnik zadržava pravo nesklapanja ugovora o uporabi, odnosno poništenja natječaja u cijelosti ili djelomično bez obrazloženja.

**Članak 12.**

Na temelju Odluke općinskog načelnika iz članka 11. ove odluke, sklapa se ugovor o uporabi općinskog prostora (u nastavku: ugovor). Ako prijavitelj koji je ostvario najviše bodova za pojedini općinski prostor ne pristupi sklapanju ugovora, Povjerenstvo predlaže općinskom načelniku slijedećeg prijavitelja s Konačne liste prvenstva za taj prostor.

Ugovor se sklapa na dvije (2) godine.

 Ugovor, u ime Općine , potpisuje općinski načelnik ili osoba koju za to ovlasti općinski načelnik.

**Članak 13.**

 Korisnici općinskog prostora dodijeljeni općinski prostor koriste bez naknade.

Korisnici općinskog prostora u obvezi su plaćati režijske troškove, i to o njihovom dospijeću, te snositi troškove tekućeg održavanja poslovnog prostora dodijeljenog na uporabu.

Za sva ulaganja u poslovni prostor korisnik općinskog prostora mora ishoditi pisanu suglasnost općinskog načelnika.

Općinski prostor daje se na uporabu u viđenom stanju, bez obveze Općine Vladislavci za adaptacijom prostora.

**Članak 14.**

Ova Odluka stupa na snagu danom donošenja, a ima biti objavljena u „Službenom glasniku“ Općine Vladislavci i na web stranici Općine Vladislavci.

KLASA: 007-01/20-01/17

UR.BROJ: 2158/07-02-20-01

Vladislavci, 28. veljače 2020.

**Općinski načelnik**

Marjan Tomas, v. r.